<classify> SERIKALI imesema ni marufuku kwa watu wenye leseni za uwindaji au wale watakaopewa leseni hizo kutumia silaha za kivita kuwinda wanyama kwenye vitalu vya uwindaji. Hayo yamebainishwa na Naibu Waziri wa Maliasili na Utalii, Japhet Hasunga alipozungumza na gazeti hili.Novemba 6 mwaka huu, Ofisi ya Mkurugenzi Mkuu wa Mamlaka ya Usimamizi wa Wanyamapori Tanzania TAWA ambalo ni shirika la umma chini ya Wizara ya Maliasili na Utalii, ilitoa taarifa kwa umma kupitia vyombo vya habari kuhusu kufunguliwa kwa uwindaji kwa wenyeji na wageni wakazi nchini.Kutokana na kufunguliwa kwa uwindaji huo ambao uliositishwa kupitia Tangazo la Serikali Namba 538 la mwaka 2015, gazeti hili pamoja na mambo mengine, lilitaka kujua ni aina gani ya silaha ambazo haziruhusiwi kutumiwa.Hasunga alisema silaha zilizoruhusiwa ni nyingi, lakini zilizopigwa marufuku ni silaha zote za kivita kama vile SMG, AK 47 na bastola. Aliwataja baadhi ya wanyama wanaoruhusiwa kuwindwa na wamiliki wa leseni za uwindaji kwenye vitalu ni pamoja na nyati na aina zote za swala. Ili kurahisisha kazi hiyo ya uwindaji, Serikali imetenga vitalu vya uwindaji.Kwa mujibu wa TAWA, kanda hizo tano ni pamoja na Kanda ya Kaskazini mkoani Manyara katika Wilaya ya Simanjiro ambayo itahusika na kitalu cha uwindaji cha Kitwai Kusini, wakati Kanda ya Kusini mkoani Lindi katika Wilaya ya Kilwa itahusika na kitalu cha uwindaji cha Kilwa Kaskazini, huku Kanda ya Mashariki mkoani Pwani katika Wilaya ya Kisarawe itahusika na kitalu cha uwindaji cha Kisarawe.Kanda zingine ni Kanda ya Magharibi mkoani Tabora Katavi katika Wilaya ya MleleKaliuwa ambayo itahusika na kitalu cha uwindaji cha Ugalla Niensi, wakati Kanda ya Kati mkoani Singida itahusika na kitalu cha SimbanguruIgwemadete.  <topic>: KITAIFA 